A mai rămas o zi până la aflarea verdictului cu privire la soarta Botoșaniului în următorul sezon fotbalistic, iar speranţele vecinilor noştri de dincoace de Prut sunt intacte, mai ales că Domnul pare să-şi fi întors faţa către ei de la o vreme încoace, punctele acumulate în play-out vorbind de la sine. Mai mult, în meciul tur al barajului cu Mioveni, s-a repetat scenariul din ultimele câteva partide din play-out, Botoşani înscriind dincolo de cele 90 de minute iniţiale golul care nu doar menţine, ci ridică la cote şi mai înalte speranţa de supravieţuire. Dacă ar fi să analizăm jocul echipei botoşănene, aş zice că a fost mai degrabă dezamăgitor, tensiunea care traversează echipa în întregimea ei fiind resimţită în iarbă de fiecare jucător în parte. Indiscutabil, atât lotul, evident mai valoros, cât şi rutina din Superliga, sunt argumente în favoarea echipei din Botoşani, cu atât mai mult cu cât returul va avea o cu totul altă abordare din partea ambelor combatante: Mioveni îşi va scoate dosul din poartă şi inevitabil se va descoperi, oferind Botoșaniului spaţiile de care are nevoie pentru a-şi pune în valoare contraatacul care e cumva un brand al echipei. În asemenea condiţii, sunt gata să pariez că Botoşani va înscrie (şi nu numai o dată!), iar Mioveni va alerga în neştire pentru a recupera ce presupune a fi recuperabil. Dar finalul, sunt cât se poate de convins, va aduce Botoșaniului bucuria aşteptată acum (şi pe deplin meritată, după turul de forţă din play-out!), urmată de inevitabila primenirea lotului, absolut necesară spre a nu se repetaşi anul viitor thriller-ul din acest sezon.